Papersnake/gushiwen huggingface dataset:
齐天乐（元夕）
翁孟寅（宋代）

红香十里铜驼梦，如今旧游重省。节序飘零，欢娱老大，慵立灯省蟾影。伤心对景。怕回首东风，雨晴难准。曲巷幽坊，管弦一片笑声近。飞棚浮动翠葆，看金钗半溜，春妒红粉。凤辇鳌山，云收雾敛，迤逦铜壶漏迥。霜风渐紧。展一幅青绡，净悬孤镜。带醉扶归，晓酲春梦稳。
浣溪沙
刘云震（元代）

粉署含香旧有名。庖刀试手便峥嵘。并州人物未飘零。父老共传新政好，儿童都道长官清。十分和气满春城。
除夜
方岳（宋代）

莫嫌工部太侵寻，老杜称呼直至今。
我但六年难改口，不知老杜更年深。
初秋露坐有感
王恭（明代）

夜蝉鸣露叶，林馆候初凉。发逐秋风变，愁分汉水长。

一身天地窄，五口岁时荒。山魅无情极，闻余应断肠。
望江南（十）
王琪（宋代）

江南雪，轻素剪云端。琼树忽惊春意早，梅花偏觉晓香寒。冷影褫清欢。蟾玉迥，清夜好重看。谢女联诗衾翠幕，子猷乘兴泛平澜。空惜舞英残。
赠范金卿其二
李白（唐代）

范宰不买名。
弦歌对前楹。
为邦默自化。
日觉冰壶清。
百里鸡犬静。
千庐机杼鸣。
浮人少荡析。
爱客多逢迎。
游子睹嘉政。
因之听颂声。
直沽舟次寄怀都下诸友人
黄景仁（清代）

几年橐笔走神京，剩有扁舟载月明。掉首已拌游万里，怀人独月坐三更。

座中许郭劳声价，市上荆高识姓名。消得向来尘土梦，被他柔橹一声声。
自吴季明饮归有感
唐穆（明代）

百岁才惊三日别，寸心却似千里违。吾怀不尽灯前酒，君意犹加雨后衣。

欲托雁鱼书尺素，还疑形影到柴扉。人生最惜销魂事，几度相思梦里依。
钓台
艾性夫（元代）

自有诸公作帝师，故人相与竟何辞。
可能密密同床话，不及周南第一诗。
承刘学录示三山佳咏兼欲下旬仙鲤湖宿约以诗
陈宓（宋代）

六年作意观仙鲤，未得清闲自在身。
近日孙归娱膝下，拟拚三日奉高人。
别西掖手种小梧桐赠三阁老
刘敞（宋代）

亭亭高未足，玩玩意空深。颇似少陵叟，能留一院阴。

幸今长勿剪，无用晚知音。莫作吴侬态，翻从爨下寻。
隋堤步月
崔岱齐（清代）

隋苑繁华半已非，隋堤烟月自清晖。紫箫团扇曾同照，锦缆牙清何处归。

水浸一天星影动，风摇两岸荻花肥。堪怜廿四桥边柳，惟有惊乌向夜飞。
齐天乐 题王啸篁明府《小竹里馆图》
秦云（清代）

三间临水低低屋，柴扉正当溪口。聚影捎窗，团云互石，百尺清泉飞溜。

烟凝雾皱。把六扇文纱，青蓝染透。画帜疏棂，此中知道有人否。

三竿两竿风折，乱云寒不扫，苔点浓绣。做不成烟，散还作雨，凉得夕阳都瘦。

牵萝未就。谁忆到天寒，有人罗袖。斜立西风，打帘黄叶厚。
歌（一作凉州行）
王贞白（唐代）

谁唱关西曲，寂寞夜景深。一声长在耳，万恨重经心。

调古清风起，曲终凉月沉。却应筵上客，未必是知音。
次陈叔易太湖二十韵
李处权（宋代）

北客何来此，浮生真偶然。
风飚从禹穴，日脚近虞渊。
渔唱谁能从，鸥盟我不捐。
燃犀怪可睹，击树讯空传。
钓石温徐坐，樯竿稳近联。
波明疑练妥，山净学眉连。
客上三千履，军呼十万鋋。
可思江柳下，只欠舞衣前。
鼓舵知无及，乘查帐未缘。
远中微隐树，阔外莽横天。
缥缈湘灵瑟，夷犹范蠡船。
健帆风作驭，骇浪雪盈颠。
行鹭纷群起，孤鸿杳独鶱。
断崖方怒吸，浅濑或劳牵。
夜泊星辰逼，晴占日月偏。
幽姿閟蛟室，神物护龙泉。
世乱甘沦隐，涂穷枉乞怜。
渚花迎日笑，岸草信人沿。
颇欲追双桨，无因共两舷。
时来如谢朓，三复有余妍。
悼灭翁
释了惠（宋代）

尽道灭翁今灭门，那知灭字塞乾坤。
道渠已灭不曾灭，总不是渠真子孙。
初入潭州二首 其一
李纲（宋代）

长沙自昔号繁雄，兵火连年一扫空。犹有江湖资险固，恨无方略畅威风。

旁通川陜关河远，下视荆襄指掌中。圣主中兴当自此，无因借箸感尧聪。
采莲曲
王勃（唐代）

采莲归，绿水芙蓉衣。
秋风起浪凫雁飞。
桂棹兰桡下长浦，罗裙凫腕轻摇橹。
叶屿花潭极望平，江讴越吹相思苦。
相思苦，佳期不可驻。
塞外征夫犹未还，江南采莲今已暮。
今已暮，采莲花。
渠今那必尽娼家。
官道城南把桑叶，何如江上采莲花。
莲花复莲花，花叶何稠叠。
叶翠本羞眉，花红强如颊。
佳人不在兹，怅望别离时。
牵花怜共蒂，折藕爱连丝。
故情无处所，新物从华滋。
不惜西津交佩解，还羞北海雁书迟。
采莲歌有节，采莲夜未歇。
正逢浩荡江上风，又值徘徊江上月。
徘徊莲浦夜相逢，吴姬越女何丰茸！
共问寒江千里外，征客关山路几重？
石洞门 其二
刘泾（宋代）

未逢仙手破天荒，我得披云第一章。它日爱奇思谢客，却须因事忆刘郎。
春江花月夜
童轩（明代）

夜月悬金鉴，春流飏锦帆。江花如有意，飞点绣罗衫。
苦雨
王安石（宋代）

灵场奔走尚无功，去马来车道不通。
风助乱云阴更密，水争高岸气尤雄。
平时沟洫今多废，下户京囷久已空。
肉食自嗟何所报，古人忧国愿年丰。
满庭芳 因腊月二十二日乃重阳师祖悯化妙行
王丹桂（金朝）

人升霞，众道友修斋毕，以词赠之雪霁郊原，冰凝池沼，时当深入穷冬。重阳此日，降迹阐真风。还是丹阳师父，乱尘世、飞上天宫。玄元理，一升一降，显现至神功。无穷。真匠手，京南陕右，河北山东。但儿童耆老，谁不钦崇。应物随机顺化，垂方便、三教通同。诸公等，从今已往，何日再相逢。
水调歌头（送曹侍郎归永嘉）
洪咨夔（宋代）

四海止斋老，百世水心翁。都将不尽事业，付与道俱东。气脉中不大学，体统采薇天保，几疏柘袍红，千仞倚寥碧，一点驾归鸿。

扈江蓠，贯薜荔，制芙蓉。午桥绿野深处，心与境俱融。搏控乾坤龙马，簸弄坎离日月，苍鬓映方瞳。只恐又催诏，飞度橘花风。
绵州演兄归乡 其一
释居简（宋代）

笑中曾捋鬼头巾，说甚瞿昙鬼眼睛。附子天雄州土外，自馀都是个般僧。
繁台春望
李梦阳（明代）

野旷孤烟静，高台独望时。地残隋氏苑，天阔禹王祠。

晚日云争白，阴崖花自迟。目断南来雁，萧然故国思。
采桑子·九日
纳兰性德（清代）

深秋绝塞谁相忆，木叶萧萧。乡路迢迢。六曲屏山和梦遥。 佳时倍惜风光别，不为登高。只觉魂销。南雁归时更寂寥。
送王监丞之历阳
徐铉（宋代）

叹息曾游处，江边故郡城。
表襟空皓首，往事似前生。
绿绶君重绾，华簪我尚荣。
年衰俱近道，莫话别离情。
桂
张九成（宋代）

清香不复闻，雪英惊满地。
尚余青青叶，浓阴犹可庇。
我欲营茅屋，示此惜花意。
兹谋未易言，俗士寡清致。
司马温公挽词 其三
文彦博（宋代）

昔有乡贤阳道州，亦闻比近有松楸。新阡便合开三径，同气相求好并游。
再用难字韵简潘接伴
虞俦（宋代）

当年名下无虚士，此日诗中有二难。
方驾饭山何太瘦，拍肩东野不言寒。
来章只好先呈佛，属和何当胜得官。
珍重牛腰成巨轴，丁宁莫与俗人看。
秋日谒延平郡王祠
蔡国琳（清代）

长松盘空瘦蛟舞，败叶飒飒如秋雨。红墙一角暮云平，郑王祠宇昭千古。

圣代褒封祀典崇，鼎新庙貌极穹窿。易名忠节辉青史，俎豆春秋拜下风。

太息前朝丁季造，只身欲挽狂澜倒。雄心虽说效扶馀，比似田横栖海岛。

焚罢蓝衫换战衣，鲸鱼到处碧波飞。滇南犹有嗣君在，闽事无成涕几挥。

厦金两屿全师抗，舳舻千里谋北向。三军齐唱望江南，未许香焚孝陵上。

九皋航海往来频，正朔犹存天祐春。退步洪荒开世界，天心亦似爱孤臣。

相从文武多俊杰，馀生草裹苌弘血。返日挥戈恨未能，幕府西台泪悽咽。

由来烈母有奇儿，庭下寒梅挺古姿。可惜将星旋告霣，渡河宗泽恨终垂。

大厦已倾支不得，长耳草鸡谶群识。窜身耻作陈宜中，力战何殊李定国。

古木荒凉噪暮鸦，寺称海会几年华。杜鹃血染王孙草，精卫冤含帝子花。

记室麟鸿绝命词，舍人苜宿大哀赋。零丁洋里叹零丁，吮毫欲续文山句。

人生忠孝本难全，移孝作忠可与权。瞿张所处堪伯仲，文肃吁恳荩疏传。

同甫气豪有健笔，楹联字字胸臆出。我今瞻拜荐馨香，采风簪笔纪其实。

辟地擎天伟绩彰，葵倾私慕民难忘。怒涛犹作灵胥恨，多少诗人吊夕阳。
试黜寄余景仁
陈藻（宋代）

六经不合穷稍深，入场下笔无知音。
吐辞从实理从是，谁肯暮途生悔心。
临漳推官韪我笔，累举悮疑当第一。
夜光暗掷那有知，群儿久处谁相识。
正月二十六日，偶与数客野步嘉佑僧舍东南野
苏轼（宋代）

缥蔕缃枝出绛房，绿阴青子送春忙。
涓涓泣露紫含笑，焰焰烧春红佛桑。
落日孤烟知客恨，短篱破屋为谁香。
主人白发青裙袂，子美诗中黄四娘。
崔秀才宿话
齐己（唐代）

事转闻多事，心休话苦心。相留明月寺，共忆白云岑。

藓壁残虫韵，霜轩倒竹阴。开门又言别，谁竟慰尘襟。
座主赠司徒侍中宣献公挽词五首 其三
胡宿（宋代）

门盛三鳣讲，书追两马修。朝评尊月旦，王法正春秋。

革履声长绝，缁衣咏独留。从今非大醉，不复过西州。
稻熟而遭巨浸以诗伤之
释文珦（宋代）

九秋禾正熟，三日雨滂沱。
畎亩黄云失，沟塍白水多。
岂知民已病，犹苦赋重科。
父子难相保，流离可奈何。
韩献肃
岳珂（宋代）

韩氏之宝轴，文献相续，蔚其盈屋。曷知夫高贤之何以见取，忠义之孰为并录。

遗篇之若褚若柳，手笔之或顾或陆，想其锦绣在篚，玙璠韫椟，名迹争丽，荣光相属。

既追怀古今之不朽，见嗜好酸咸之可卜。是故诗者题品之攸寓，赞者歌咏之不足。

即此帖之藏于宝真，殆所谓同工而异曲者兮。
自真珠园泛舟至孤山
陆游（宋代）

呼船径截鸭头波，岸帻闲登玛瑙坡。
弦管未嫌惊鹭起，尘埃无奈污花何。
宦情不到渔蓑底，诗兴偏於野寺多。
明日一藤龙井去，谁知伴我醉行歌？
诗一十七首 其七 十月十八日紫微夫人作
紫微王夫人（魏晋）

左把玉华盖，飞景蹑七元。三晨焕紫辉，竦眄抚明真。

变踊期须臾，四面皆已神。灵发无涯际，勤思上清文。

何事坐横途，令尔感不专。阴痾失玄机，不觉年岁分。
自吟
徐钓者（唐代）

曾见秦王架石桥，海仙忙迫涨惊潮。
蓬莱隔海虽难到，直好三清却不遥。
丁亥正月二日自东湖泛舟归鹊湖
徐瑞（宋代）

贳酒张帆古渡头，半篙新水送归舟。梅花惜我漂零久，一片飞香入柁楼。
姚大参亦若儗僦居太平舟次相见率尔有赠
释函是（明代）

曾因避世入丹丘，北望衡阳几度秋。乱后将家依幕府，归途访旧过汀洲。

谷口残莺啼柳暗，石门斜日映江流。看云休逐三川远，却指乡关在豫州。
石城
郑谷（唐代）

石城昔为莫愁乡，莫愁魂散石城荒。
江人依旧棹舴艋，江岸还飞双鸳鸯。
帆去帆来风浩渺，花开花落春悲凉。
烟浓草远望不尽，千古汉阳闲夕阳。
江风图为刘太仆二丈题
李东阳（明代）

寒空木落江呼汹，叠浪如山乱堆垄。云拖雨脚随长流，万里蛟龙作人踊。

独有一叶之扁舟，舵侧帆欹未肯休。颓洲断岸地卼臲，远树绝岛天沈浮。

眼前万象错慌惚，仓卒遇之宁暇求。由来适意在顷刻，此外岂复千金谋。

南人使船如使马，梦落江湖若飘瓦。君看白首波涛中，笑杀矶头钓鱼者。

高堂惨澹开丹青，坐见四壁皆沧溟。酒酣击节歌不成，感慨忽与欢娱并。

昔公江汉初扬舲，亦如湘累浮洞庭。一朝奋起在平地，健翮上可凌高冥。

谢安尚忆中流坐，师德何妨逆浪行。向来夷险竟何物，世间万事如浮萍。
苦雨
范成大（宋代）

润础才晴又汗，湿薪未爆先烟。
壮夫往往言病，病叟岑岑且眠。
送张乔下第归宣州
李洞（唐代）

诗道世难通，归宁楚浪中。早程残岳月，夜泊隔淮钟。

一镜随双鬓，全家老半峰。无成来往过，折尽谢亭松。
惜别行，送向卿进奉端午御衣之上都
杜甫（唐代）

肃宗昔在灵武城，指挥猛将收咸京。向公泣血洒行殿，

佐佑卿相乾坤平。逆胡冥寞随烟烬，卿家兄弟功名震。

麒麟图画鸿雁行，紫极出入黄金印。尚书勋业超千古，

雄镇荆州继吾祖。裁缝云雾成御衣，拜跪题封向端午。

向卿将命寸心赤，青山落日江潮白。卿到朝廷说老翁，

漂零已是沧浪客。
邺都怀古
刘沧（唐代）

昔时霸业何萧索，古木唯多鸟雀声。芳草自生宫殿处，

牧童谁识帝王城。残春杨柳长川迥，落日蒹葭远水平。

一望青山便惆怅，西陵无主月空明。
惜秋华（八日飞翼楼登高）
吴文英（宋代）

思渺西风，怅行踪、浪逐南飞高雁。怯上翠微，危楼更堪凭晚。蓬莱对起幽云，澹野色山容愁卷。清浅。瞰沧波、静衔秋痕一线。

十载寄吴苑。惯东篱深把，露黄偷翦。移暮影、照越镜，意销香断。秋娥赋得闲情，倚翠尊、小眉初展。深劝。待明朝、醉巾重岸。
游辨岳
赵文楷（清代）

平生恨不陟昆仑，岂料扶桑看晓暾。山鬼一祠秋祭祀，海天五阜汉屏藩。

蓬瀛楼阁言皆幻，泰华儿孙势亦尊。三百年来余战垒，鼎分遗迹竟何存。
谢寇十一惠端砚
陈师道（宋代）

百工营材先利器，市道居货如作赘。
书生活计亦酸寒，断塼半瓦宁求备。
端溪四山下龙渊，郁积中州清淑气。
金声玉骨石为容，河江屈流云作使。
滑如女肤色马肝，夜半神光际天地。
诸天散花百神喜，知有圣人当出世。
没人投深索千丈，探颌适遭龙伯睡。
辘轳挽出万人贺，千岁之藏一朝致。
琢为时样供翰墨，十袭包藏百金贵。
北行万里更众目，寇卿好事不计费。
南邻居士卿之孙，丰悴相从不为异。
似怜陶瓦磨灶煤，辍赠不减前人志。
人言寒士莫作事，鬼夺客偷天破碎。
龟玉韫匵与无同，锦衾还客弃佳惠。
众所欲得当有缘，天独於余可无意。
敢书细字注鱼虫，要传华严八千偈。
摄官梁小庙诗
江总（南北朝）

小序诗纪云。
梁有小庙。
太祖太夫人庙也。
非嫡故别立庙。
南史曰。
侯景寇建邺。
诏以总权兼太常卿守小庙。
畴昔游依所。
今日荐樱时。
宪章诚有革。
岁月遂难思。
故人独之子。
官联更在兹。
虚檐静暮雀。
洞户映光丝。
平生复能几。
语事必伤悲。
句
李綯（宋代）

收得桑榆归物外，种成桃李满人间。
巫山图歌
吕本中（宋代）

君不见我家壁上六幅图，淡墨寒烟半江水。上有巉然十二峰，寒似突兀当空起。

幽花妩媚闭泥土，乱石峥嵘入荆杞。巫山县下水到天，神女庙前江接连。

溪流去与飞瀑乱，屋角却对寒崖悬。阳台昨梦不知处，只今饥鸦迎客船。

饥鸟受食不肯去，舟子欣然得神护。晓镜新妆敛旧屏，亦有馀红点荒树。

病夫坐稳便幽禅，每见此画心茫然。文章事业已罢倦，少日气味无寅缘。

楚王不作宋玉死，莫雨朝云千万年。
食橘
李纲（宋代）

洞庭一夜天雨霜，橘林绿苞朝已黄。远题书后三百颗，入手便觉秋风香。

黄金为肤白玉瓤，沆瀣深贮甘且芳。雕盘初擘噀清雾，冰齿乍嚼流琼浆。

色香气味纷可喜，下视众果皆茫茫。嗟余平生爱种此，木奴千树梁溪傍。

只今蒿艾已埋没，岂敢向日争荧煌。蓬莱云气久寂寞，汉殿无复罗潇湘。

厥包纵有尽酸涩，剖之蠹朽安足尝。乃知汝病是天意，坐使玉食无辉光。

荒山乃尔饫佳品，安得騕袅置锦堂。君不见杜陵野老歌病橘，萧萧半死诚可伤。
嘲愠六章
姚燮（清代）

剸人以舌，其铦似锋。囚人以气，笯槛曷庸？

楩楠菉葹，屮木之稚。胎以土膏，不乞甘雨。

大圜入照，明月无棱。周驰罔憩，谁系长绳？

皇柄两持，元气凋瘵。淫孛寇阊，天耳其瞆。

尧舜不帝，六合永沈。民殄物肆，何有古今。

棼纚车斿，五岳夜醮。碧虚为澜，如有龙啸。
寿戴柳州父母 其二
徐渭（明代）

壁水青衫旧有名，恩波白首喜亲承。双飞老凤人间瑞，千里神驹天上行。

共拟腰围行束玉，此时心事惬传经。高门咫尺连沧海，遥对仙人白玉京。
寓寺八首 其六
张耒（宋代）

平晓春云失半山，濛濛小雨暗江干。寺楼倚遍消残醉，只有春愁伴薄寒。
奉和御制龙池
余深（宋代）

万国恩波浸太平，清风和气入欢声。一诗荣遇真千载，共庆壬辰值此生。
有怀汉老弟
虞俦（宋代）

村童先遣扫柴门，检校园芳待置尊。
丛菊稍斑溥露点，芙蓉已置着霜痕。
诗篇纵好成孤讽，心事凭谁与共论。
已是西风悲落木，那堪幽独更销魂。
惜分飞 落花
高佩华（清代）

怎怪留春留不住。窗外落红无数。零落胭脂雨。不堪回首江南路。

可惜彩云都散去。争奈风狂雨妒。辗转斜阳暮。它生莫化相思树。
柳桥不知谁氏园，旧有梨树六株，花甚盛。
徐渭（明代）

六树梨花打百球，昔年曾记柳桥头。
娇来靥靥西施粉，冷伴年年燕子楼。
不受三郎催羯鼓，好当一梦入罗浮。
今来斫尽谁家圃，鼙负山人扁额休。
观文殿大学士刑部尚书赠左仆射兼侍中刘公挽
苏颂（宋代）

特起来南国，登庸历宰卿。
立朝弦载直，遇物称如平。
一梦荣华尽，千年封禭成。
秋风暮江起，凄咽逝波声。
夏日宴黉堂·拙园观荷，余以入山未赴
杨玉衔（清代）

晚霞明。看霓裳影艳，虹槛波清。伊人宛在，似流盼含情。

污泥不染珊瑚骨，步凌波、玉佩无声。怕红衣太薄，风寒水榭，月落池亭。

不语尽销凝。似汤薰蕙液，人在蓉城。西池共被，感沈寂鼍更。

争传并蒂仍孤立，盖高擎、成就鸳盟。羡几生修到，怜香有分，餐秀曾经。
从王子寿先生入三游洞
杨毓秀（清代）

王乔援我手，仙窟历崔巍。洞气冬偏燠，山花冷更开。

细泉惊雨落，怪石趁人来。上界乘云乐，还倾玉液杯。
晚登斋云阁
李弥逊（宋代）

窈窕僧窗十肘长，解分眼界入他方。
尘襟偶脱公家事，鼻观重参佛土香。
寒日半收山着色，晚风无力水磨光。
幽寻已觉沧洲近，身外营营付一觞。
夜来枕上得四绝句因视王性之谢其相访也未专
晁说之（宋代）

皇祚中兴彻九垓，不烦犹道宋王台。
归鸿特比常年少，应恋黄麾不忍来。
谢谭南恩寄六目龟
朱翌（宋代）

无了禅师斸草莱，清江使者六眸开。我今筑屋虚空里，亦复蹒跚出海来。
游栖岩寺呈提刑学士毅夫兄
晁补之（宋代）

飞楼压城城跨野，黄河逶迤避条华。
城南鸟道拱高岩，入谷车箱不容马。
解鞍初步石苔青，细泉鸣遶竹间亭。
肩舆直上十八折，维以采丝双巨緪。
我行枉矢复蛇蹙，三步一呼劳我仆。
前旌已作鹤穿云，后队方如蚁缘木。
千条倒涧淙大壑，百丈层冰冻垂瀑。
无云而云苍翠横，无风而风{乔亢}{虛亢}声。
崖穷东转路忽平，长杨老柏森成城。
朱栏碧砌上窈冥，莲花三峰只对面。
仙人玉女如相迎，却临北岭望吾郭。
万瓦一垤令人惊，孔侯翛然顾我语。
高真之居隔风雨，下视人寰如此许。
此中岂但蛮触微，千古纷争几是非。
我言人处世，此见释氏义。
人食地上谷，足固不离地。
我今正在阿堵中，与君安得生两翅。
却忆隋文驾六龙，意比姬满朝河宗。
当时万骑留山麓，登临已卷长江东。
翠微宫里亦如此，依然古殿对乔松。
何况山中携妓裴御史，犹唱当时霜月空。
与君江南厌山水，香垆双剑俱梦中。
异乡同宦对绝景，令我不指东飞鸿。
立戒兵厨酿春酒，要看雪尽山花红。
不须堕泪似羊守，且可骑马同山公。
林夫人挽词
范成大（宋代）

翰墨门阑正岿然，故应婉娩亦儒先。
与闻古学三千礼，能诵家儒四百篇。
卜协妫姜占永世，梦呼辰已谶凋年。
班姬合有遗文在，後日从容访孟坚。
咏项羽
于季子（唐代）

北伐虽全赵，东归不王秦。空歌拔山力，羞作渡江人。
灌夫使酒
沈周（明代）

任侠复尚气，平生无俛颜。贵戚相引重，声名概世间。

醉酒屡骂座，陷胸若无难。挺身执父仇，疋马突围还。

豪猾倾颍中，纳货相结欢。终然使狂药，祸发致生残。

不戒恶旨说，无术良可叹。
平盖治
张继先（宋代）

昔人已去附龙鳞，神气犹存录籍真。
洞口记曾三拜日，云间别籍一家春。
钓丝无迹龟鱼静，樵客忘机虎豹驯。
金井未经新汲引，已无胸次一纤尘。
郊庙歌辞。仪坤庙乐章。送神
佚名（唐代）

玉帛仪大，金丝奏广。灵应有孚，冥征不爽。

降彼休福，歆兹禋享。送乐有章，神麾其上。
题静虑院
释智圆（宋代）

下瞰诸峰顶，云泉绝四邻。
暂游非俗客，深隐属闲人。
石磴秋苔滑，萝龛夜月新。
终期结幽侣，来此谢红尘。
宿范水即事是去年经乱处
姚浚昌（清代）

信宿邗江路，孤舟又客亭。远天时有电，微月不藏星。

问地惊新毁，披图按旧经。他年曾泊处，燐火满荒汀。
京中饯别张挥使郑大尹
江源（明代）

怜君一别一悲歌，暝入花亭见绮罗。

白雁不闻云外过，云山况是客中过。壶觞须就陶彭泽，勋业终归马伏波。

莫道两京非远别，无由缩地欲如何。
遣兴
陆游（宋代）

家住城南剡曲傍，门前山色蘸湖光。
三朝执戟悲年往，二顷扶湖乐岁穰。
名姓已随身共隐，文辞终与道相妨。
子孙勉守东皋业，小甑吴粳底样香？
初十日早起
赵蕃（宋代）

此风动地木欲折，雨既不成当作雪。
黄昏侧听到鸡鸣，才有飘萧兴骚屑。
虽然风力犹未止，雨耶雪耶知孰是。
几将被褐出门看，不待足前成辟易。
迟明乃知雪未就，雨亦甚微风独吼。
晨炊未暇询无有，亟令问讯邻家酒。
同年陈洪斋设立蒸尝诸事嘉其贻谋之善
区越（明代）

岩经萦纡屋一区，老年相候几巾车。蕉深北界虞无鹿，潮上江门钓有鱼。

虑远且期孙取则，人贤应念祖成书。故侯老圃多生意，殊恨东来脚迹疏。
次韵赵戒叔灯下见榴花明日重午
周紫芝（宋代）

醉帽风前著，榴花烛下看。嫣妍为谁好，流落未妨欢。

故国应千里，归涂梦百盘。明朝是重午，努力愿加餐。
题文空新室
释函可（明代）

门里青山门外溪，杖头刚与白云齐。不因老衲能偏好，那得长云此共栖。

抱病高眠随日暮，閒吟独步过峰西。人生只此真堪老，况有松花共鸟啼。
柳司马至
杜甫（唐代）

有使归三峡，相过问两京。函关犹出将，渭水更屯兵。

设备邯郸道，和亲逻些城。幽燕唯鸟去，商洛少人行。

衰谢身何补，萧条病转婴。霜天到宫阙，恋主寸心明。
踏青樽前
李建勋（唐代）

期君速行乐，不要旋还家。永日虽无雨，东风自落花。

诗毫粘酒淡，歌袖向人斜。薄暮忘归路，垂杨噪乱鸦。
送管时敏
守仁（明代）

相见惊新岁，论交感旧游。春风扬子宅，明月庾公楼。

白雪词难并，青云志已酬。别情何所似，不尽楚江流。
句
方澜（元代）

以诗为佛事，随地学山居。煖容时借酒，寒力晓欺绵。

万事集双鬓，百年堪几愁。江流拍岸阔，海气入城凉。

疏钟出烟寺，新月入人家。
送赵知丞
释居简（宋代）

或谓公当去，人谁不喟然。独清非衒俗，众丑自憎妍。

华月终能满，苍蝇弗足扇。滔滔五弦水，千里共芳鲜。
再题大雅堂七首
胡应麟（明代）

十尺荆榛峡口涛，千年遗搆蜀云高。堂成莫话幽忧事，列座王杨尽彩毫。
句
叶廷珪（宋代）

人休清樾摩挲认，鸟泊高枝睥睨看。
挽分宁张少仙二首
徐元杰（宋代）

当路知公谂，搜扬入剡科。
才难行志易，官小及民多。
北部劳人耳，东皈奈命何。
邮音嗟忽断，空有泪滂沱。
缘识 其二
赵炅（宋代）

性相华严海，爱河渡要津。法门千万偈，奥妙演无伦。
闻袁于人同居之信
谢元汴（明代）

城坳转处彷村居，废圃荒畦辟度初。市近犹能心若水，门幽稍觉客来疏。

分餐减米吾良愧，篱隔闻谈女弗如。烟火邻家相接好，墙东共读未焚书。
洞仙歌 愔仲以西山大觉寺玉兰影片属题
陈曾寿（清代）

明妆一见，正幽香浮动。四照廊阴粉光重。尽冠钗低挂，腰佩轻翻，经院静，长伴六时禅诵。

重来惊绀鬓，野饭僧床，清冷难寻玉堂梦。憔悴减身香，向晚春寒，问白袷、风前谁供。

剩付与芳尊祓清愁，看琼树朝朝，岁华轻送。
书罗氏屏风四绝 其四
李之仪（宋代）

日日春禽百转新，明窗棐几净无尘。平生似有丛林分，秃鬓何为尚满巾。
秋山行客图
陈旅（元代）

雨馀空翠晓濛濛，有客骑驴落木中。满目好山行不尽，溪猿啼断石楠风。
守岁
项安世（宋代）

大家投辖驻年先，共判今宵一醉长。
不管栖禽惊列炬，且倾浮蚁尽馀觞。
茶馗已作当关面，花柳谁知惜别肠。
看取平生双鬓发，也随新岁著新霜。
立春
方岳（宋代）

诗傥穷人莫送穷，但穷诗亦不须工。
银幡雪柳人何似，翠缕琼丝菜则同。
百事到头惟早白，一年弹指又春红。
渔溪亦喜溪冰泮，新绿生肥撼钓筒。
寿元俞治中
陈深（宋代）

凯风荡清淑，秦溪钟妙英。
世德裕后远，盛年振清声。
余昔客君家，君甫十二龄。
期君世济美，事业知甘卿。
微言副深望，荣涂践修程。
东吴大藩地，政繁任匪轻。
剸裁得终卖，游刃新发硎。
勉奉竞竞武，毋著赫赫称。
临下必以庄，事上必以诚。
勤劳慎细事，惠爱甦疲氓。
制动由静一，养心贵和平。
尝闻公转量，允矣王休徵。
送厉宗上人
贾岛（唐代）

拥策背岷峨，终南雨雪和。漱泉秋鹤至，禅树夜猿过。

高顶白云尽，前山黄叶多。曾吟庐岳上，月动九江波。
永和清都观谢道士童颜鬒发问其年生于丙子盖
苏轼（宋代）

镜湖敕赐老江东，未似西归玉局翁。
羁枕未容春梦断，清都宛在默存中。
每逢佳境携儿去，试问流年与我同。
自笑馀生消底物，半篙清涨百滩空。
?予与刘器之同发虔州，江水忽清涨丈余，赣石三百里无一见者。
至永和，器之解舟先去，予独游清都，作此诗。
?
汪忠定
岳珂（宋代）

黄霸为相，功名减于治郡。尺或不足，而有馀于寸。

文翰声迹，百年一瞬。遗帖得于其家，殆亦足以传信。
用朱元方韵寄深明郎中二首 其一
饶节（宋代）

当时冠盖集祇园，大似农夫值有年。庞老一言投马祖，陆侯彻底见南泉。

古今已自融三际，语默何曾落二边。父子并为同社客，团栾应话老婆禅。
谷雨后二日过镜槛小憩
曹尔堪（清代）

春深乔木绿阴齐，北舍南村祇隔溪。孤艇随风独来往，杨花扑过小桥西。
好事近
朱敦儒（宋代）

春雨挠元宵，花绽柳眠无力。风峭画堂帘幕。卷金泥红湿。

王孙开宴聚娇饶，越山洗愁碧。休说凤凰城里，少年时踪迹。
恭纪恩赐诗 其九 赐画面扇二十四孝人物
严嵩（明代）

宫扇新裁素楮清，丹青仍肖古人形。挥仁要涤寰中暑，劝孝还同座右铭。
七月十六夜对月
傅察（宋代）

云卷天高鸟鹊飞，满庭槐影转风枝。
可怜秋色谁分付，正是安仁作赋时。
再题信庵墨梅
刘克庄（宋代）

信庵墨戏古无之，元气淋漓尔许奇。
特与此翁挥匹楮，不为彼相作横枝。
秘藏扫雪辋川画，曾序调羹沂国诗。
九十老农尤宝惜，时时开卷拂蛛丝。
涪州十韵
马提干（宋代）

地据襟喉重，城依雉堞坚。
东渐邻楚分，南望带夷边。
舟楫三川邻，封疆五郡连。
人烟繁峡内，风物冠江前。
溪自吴公邑，园由妃子传。
许雄共山峻，马援壩相联。
滩急群潴沸，崖高落马悬。
石鱼占岁稔，铁{左忄右匮}验晴天。
地煖冬无雪，人贫岁不绵。
岩标山谷字，观塑尔朱仙。
次韵周圣举过苏次元四首 其四
汪藻（宋代）

吴儿雅多姿，不肯藏白地。因君更增情，吹雨作春泪。

三年师命留，千日中山醉。一闻高唐赋，令我有仙意。
和刘珵西湖十洲·烟屿
舒坦（宋代）

著漠寒芦不见花，暗藏鸥鹭啄晴沙。
暖风吹起浑无定，半落僧窗半落槎。
老子骑牛度关图
徐渭（明代）

化人西来化穆满，渠又西行化恁人。枉杀周廷闲柱史，肯如汉女嫁乌孙。
摸鱼儿十五首 其三
蒋士铨（清代）

挂秋旻布帆无恙，何堪相送南浦。鲤鱼风起人归也，吹动一城砧杵。

津头鼓、报水宿，邮签红到青枫树。画中延伫，问拍拍凫鹥，船艄可肯，添我捉鱼舻。

思往事，会把江山闲数，孤篷听遍寒雨。而今尚作临渊羡，敢与樵兄为伍。

心自语、且暂借，渔蓑笑学灯前舞。芦花深处，坐辞淀湖边，输他征雁，共汝宿平楚。
高士咏。向子平
吴筠（唐代）

子平好真隐，清净玩老易。探玄乐无为，观象验损益。

常抱方外心，且纡人间迹。一朝毕婚娶，五岳遂长适。
饭山阁同华旷轩朱若愚司马效兹次天钧上人韵
黄廷升（清代）

寒食寒于三月三，嫩晴天气爱江南。杖藜直上饭山阁，呼酒径开弥勒龛。

湖海客吟花雨榻，石林僧扫夕阳庵。古人经世非无术，可怪嵇康七不堪。
出真州
文天祥（宋代）

千金犯险脱旃裘，谁料南冠反见雠。
记取小西门外事，年年上巳哭江头。
颂古
释道颜（宋代）

四海狼烟静，中原信息通。
罢拈三尺剑，休弄一张弓。
湖上命酒作
尤棐（宋代）

长风卷急雨，萧条湖上来。
痴云低压树，雷霆助喧豗。
雨过了无迹，万物萌新荄。
化机本无滞，爽气先暗催。
披衣一延揽，中情其徘徊。
浩然观太空，薄言命尊罍。
句 其二
种放（宋代）

胡雏负恩信，圣主耻干戈。
马道士为詹仲明作柳城春色图城门外柳树连堤
陆文圭（元代）

城外春风野水浑，桥头双浆下孤村。
柳桃红绿撩人眼，独坐书斋懒出门。
魏十四侍御就弊庐相别
杜甫（唐代）

有客骑骢马，江边问草堂。远寻留药价，惜别到文场。

入幕旌旗动，归轩锦绣香。时应念衰疾，书疏及沧浪。
酬刘员外月下见寄
章八元（唐代）

夜凉河汉白，卷箔出南轩。过月鸿争远，辞枝叶暗翻。

独谣闻丽曲，缓步接清言。宣室思前席，行看拜主恩。
夏月过佘松泉先生溪园
潘纬（唐代）

花榭竹为垣，幽阴坐处繁。
遥疑原上日，不到水边村。
山雨带云集，松涛清昼翻。
往来三径里，何地有嚣烦。
夜归
陆游（宋代）

芡浦菱陂夜半时，小舟更著疾风吹。
青荧一炬枫林外，鬼火渔灯两不知。
陪湖南李中丞宴隐溪（璋）
曹松（唐代）

竹林啼鸟不知休，罗列飞桥水乱流。触散柳丝回玉勒，

约开莲叶上兰舟。酒边旧侣真何逊，云里新声是莫愁。

若值主人嫌昼短，应陪秉烛夜深游。
霜天晓角（寿贾教）
刘辰翁（宋代）

良宵七七。又近中元日。桥上老人有约，后五日、重来觅。

婵娟银人出。木犀新雨湿。惟有延平剑气，箕斗外、广寒逼。
长安有狭斜行二首 其二
曹勋（宋代）

长安有狭斜，狭斜难方轨。道逢两青衣，问君住何里。

我家铜驼陌，高阁通朱邸。长子爵通侯，次子联端揆。

小子事游侠，倜傥卑豪贵。三子俱入门，轩车罗甲第。

三子俱升堂，光彩动阶陛。大妇理珍裘，中妇曳云帔。

小妇弄笙簧，明妆拥歌妓。丈人幸留连，雅舞扬清吹。
将至京口
陆游（宋代）

卧听金山古寺锺，三巴昨梦已成空。
船头坎坎回帆鼓，旗尾舒舒下水风。
城角危楼晴霭碧，林间双塔夕阳红。
铜瓶愁汲中（左氵右霝）水，不见茶山九十翁！
六友诗寄林景云留寿国林道初俞季渊·高友
刘黻（宋代）

高友住山中，无心涉尘圃。
山中有明月，明月照栖鹭。
幽人眠不成，披衣起閒步。
相得静无际，勿讶秦官污。
河南山东奏报麦熟
弘历（清代）

九牧奏麦谷，大都以十计。五六为中年，逊此则歉岁。

七八称半丰，九十恒艰致。齐鲁春雨佳，其后过晴霁。

因之芒种候，未得饱结穗。兹云赢七分，疑信吾参置。

中州春及夏，屡得沾甘惠。麦收报及九，额手钦天赐。

不以近独厚，宁因远弗逮。为远庆恐浮，睹近愁难慰。

仰首瞻晴昊，恩膏难久滞。
前寄左省张起居一百言寻蒙唱酬见誉过实却用旧韵重荅
郑谷（唐代）

减瘦经多难，忧伤集晚年。吟高风过树，坐久夜凉天。

旅退惭随众，孤飞怯向前。钓朋蓑叟在，药术衲僧传。

鬓秃趋荣路，肠焦鄙盗泉。品徒诚有隔，推唱意何坚。

寒地殊知感，秋灯耿不眠。从来甘默尔，自此倍怡然。

兰为官须握，蒲因学更编。预愁摇落后，子美笑无毡。
庆元庚申二月药局书满七月还涧上嘉泰元年秋入吴试罢冬暮得阙而归今五年矣 其三
韩淲（宋代）

翻经讽咏释种，齐物试看庄生。功名到底馀事，儒者说性说诚。
赵君理约同途不至
戴表元（宋代）

待子不来久，烟山看树青。
为吟天外句，更立水边亭。
雨暖催科斗，云深长茯苓。
邻居亦有约，休待鬓星星。
苦寒三首
杨万里（宋代）

冰和菜把菜和冰，心喜冬葅齿却憎。
且忍牙车寒一点，教他胸次雪千层。
月下作
陆游（宋代）

池上迎微风，柏间蹋凉月，冷然醉梦醒，一洗烦恼热。
嗟予世外人，火食常呕噎。
易求云表露，难觅太古雪，况欲试秘方，琼浆和玉屑。
俛首居俗间，愁若鹰在绁。
惟兹服月芒，比岁稍得诀，但令天无云，岂复计圜缺。
玉钩定谁挂，冰轮了无辙。
诗成独高咏，灵府炯澄澈。
闲游
陆游（宋代）

夙兴蓐食戒山行，策蹇迢迢过故城。
露叶未乾明晓日，风蒲初劲借秋声。
绿阴渡口孤莺语，白水陂头两犊耕。
遥望炊烟疑可憩，试从行路问村名。
水调歌头
魏顺之（宋代）

人世斗南瑞，天上璧东星。谁分佳种，钟作间世玉麒麟。本是南佳相种，来应瑞龙间气，试听即英声。若问贤相敌，君去问参军。质金浑，标玉立，气冰清。梅花时候，结子便可鼎调金。人谓丹山苞凤，天产渥洼骏骨，德毓窦家椿。来作汤饼客，何幸厕嘉宾。
野望
王绩（唐代）

东皋薄暮望，徙倚欲何依。
树树皆秋色，山山唯落晖。
牧人驱犊返，猎马带禽归。
相顾无相识，长歌怀采薇。
十七弟生日用其韵
项安世（宋代）

寿星合在角亢旁，为尔来临翼轸乡。
日向绣床添永算，云纵书观发嘉祥。
修程九万开荣路，曲礼三千阅寿觞。
冬弟春兄同此日，天教鸿雁自成行。
寒食雨中 其二
杨冠卿（宋代）

晚风一再花狼籍，春去匆匆不可寻。蜂蝶亦如人意薄，便无消息到墙阴。
和刘后村杂兴 其七
胡仲弓（宋代）

累疏殷勤奏榻前，忧时急似救头然。功名常是中年立，忠孝当头晚节全。

投祓归来泉石上，班荆坐向竹梅边。乌台无复诗公案，弄月嘲风亦偶然。
戴子微
周必大（宋代）

早日逍遥侍从间，重来奉引近威颜。倦趋北阙晨霜冷，思上南楼夜月閒。

直指不誇新衣绣，曲台只记旧班联。岂知隔面心犹渴，空讶相如下笔悭。
嵩山采菖逢者
李白（唐代）

神仙多古貌，双耳下垂肩。嵩岳逢汉武，疑是九疑仙。

我来采菖逢，服食可延年。言终忽不见，灭影入云烟。

喻帝竟莫悟，终归茂陵田。
题五泄瀑布四首
喻良能（宋代）

玉龙千丈自夭矫，飞雨十里长廉纖。
愚柳一见心眼爽，未须界围观水帘。
送黄铣应举
李覯（宋代）

先世宦不达，少年才已雄。
何人为父执，独自振家风。
物色营求广，宾兴礼数隆。
孤寒今有望，太守汉吴公。
咏怀寄皇甫朗之
白居易（唐代）

老大多情足往还，招僧待客夜开关。学调气后衰中健，

不用心来闹处闲。养病未能辞薄俸，忘名何必入深山。

与君别有相知分，同置身于木雁间。
书怀寄王秘书
张籍（唐代）

白发如今欲满头，从来百事尽应休。
只于触目须防病，不拟将心更养愁。
下药远求新熟酒，看山多上最高楼。
赖君同在京城住，每到花前免独游。
偈一百二十首 其五十四
释怀深（宋代）

迷时境上千般有，悟去心中一物无。若会笑声还似哭，方知生与死同途。
和刘仲高过虎溪绝句
饶节（宋代）

先生自得游山体，竹杖芒鞋手自提。莫问山僧山里路，曹侯溪是旧时溪。
送石昌言知宿州
刘敞（宋代）

宦情重居内，世论轻守藩。出处苟自得，重轻安足原。

昔常怪萧傅，耻乘太守幡。颇独多严生，厌直金马门。

优游树风迹，宣布流上恩。何负廷中臣，而贬千乘尊。

石侯古人风，自令薄夫敦。平日不汲汲，左迁更轩轩。

轻舟趣行装，合符去天阍。高卧可以治，簿书岂所烦。

我亦羁旅人，不堪市朝喧。又无适时用，坐自悲素餐。

愿为江湖长，聊复育元元。子若未北归，相过识吾言。
晚题东林寺双池
白居易（唐代）

向晚双池好，初晴百物新。袅枝翻翠羽，溅水跃红鳞。

萍泛同游子，莲开当丽人。临流一惆怅，还忆曲江春。
齐天乐·曲屏遮断行云梦
周密（宋代）

曲屏遮断行云梦，西楼怕听疏雨。研冻凝华，香寒散雾，呵笔慵题新句。长安倦旅。叹衣染尘痕，镜添秋缕。过尽飞鸿，锦笺谁为寄愁去。箫台应是怨别，晓寒梳洗懒，依旧眉妩。酒滴垆香，花围坐暖，闲却珠鞲钿柱。芳心谩语。恨柳外游缰，系情何许。暗卜归期，细将梅蕊数。
和周仲觉三首
杨万里（宋代）

书嬾聊遮眼，诗穷只掉头。
寒醒非不睡，薄醉柰何愁。
火细霜还重，风停叶自投。
半生灾疾里，谁遣未休休。
奉挽友三舅知县还山 其一
度正（宋代）

衣冠推甲族，诗礼自深长。雅意如诸谢，名章似晚唐。

乱流浮小艇，绕屋种脩篁。胸次浑如许，行藏已两忘。
真定官舍
汪元量（宋代）

使君数问夜如何，灯烛高张照绮罗。白酒千杯浇客醉，红妆一绮恼人多。

风烟漠漠庭前树，霜月娟娟沼内荷。驿吏出门相语及，城南便是滹沱河。
送闾丘殿丞
梅尧臣（宋代）

每有西归客，谁无满袖诗。
都忘将别意，竞媚向官资。
凭在屋头月，照君墙上旗。
不同山一定，更远更相随。
袁氏先庙碑附诗
韩愈（唐代）

袁自陈分，初尚蹇连。越秦造汉，博士发论。司徒任德，忍不锢人。

收功厥后，五公重尊。晋氏于南，来处华下。鸿胪、孝侯，用适操舍。

南州勤治，取最不懈。当阳耽经，唯义之畏。石州烈烈，学专春秋。

懿哉咸宁，不名一休。趋难避成，与时泛浮。是生孝子，天子之宰。

出把将符，群州承楷。数以立庙，禄以备器。由曾及考，同堂异置。

柏版松楹，其筵肆肆。维袁之庙，孝孙之为。顺势即宜，以诹以龟。

以平其巇，屋墙持持。孝孙来享，来拜庙庭。陟堂进室，亲登笾铏。

肩臑胉骼，其樽玄清。降登受胙，于庆尔成。维曾维祖，维考之施。

于汝孝嗣，以报以祗。凡我有今，非本曷思。刻诗牲系，维以告之。
次知府府判二丈韵三首 其二
朱熹（宋代）

忆昨中秋夕，寒盟约重寻。幔亭欢举酒，江阁快论心。

月堕俱忘起，罍空始罢斟。只今千岭隔，怅望一何深。
云栖寺小憩写幽兰横卷即题一绝
弘历（清代）

本色西来意，云栖静且安。林泉徐待写，先写数丛兰。
夜坐 其一
李纲（宋代）

春夜沈沈灯影明，卷书兀坐忽三更。不知船外风多少，但听满江波浪声。
齐天乐 端午和逃禅韵，亦见片王
姚华（清代）

轻絺点汗霏香雨。榴阴嫩蟾初五。罢澡煎兰，余蒸解粽，犹为湘魂凄楚。

调初缮虎。甚续命丝长，五花披缕。浅醉能狂，老怀依旧几重午。

年来人事尽改，尽逢时念往，雨今云古。佩荐囊香，风零笥扇，独耐回肠裁句。

微闻曲度。怕笛怨家遥，落梅吹处。待忏烦襟，暮来敲寺鼓。
与姨丈李幼云师希杰再游长城感旧
史恩培（清代）

一带荒城隐僻村，秦关汉隘竟谁论。万重冷翠侵眉宇，前度飞鸿失爪痕。

石磴几湾容马足，山泉多半入云根。明年桃李花开日，可许春风度玉门。
【中吕】粉蝶儿　美色
刘庭信（元代）

笑脸含春，粉脂融淡霞红晕，立东风无限精神。宝钗横，金凤小，绿铺云鬓，
眉月斜痕，眼横波不禁春困。
【醉春风】步锦袜蹙金莲，拭罗衫舒玉笋。常言道名花解语亦倾城，这话儿
敢准？准？恰便似落雁沉鱼，羞花闭月，香娇玉嫩。
【红绣鞋】歌扇掩胭脂红褪，舞衣飘兰麝香温，冰丝细织帕罗新。翠裙鹦鹉
绿，绣带凤凰纹，玉铺胡蝶粉。
【普天乐】一见了引人魂，再见了消人闷。急追陪金杯错落，莫辜负翠袖殷
勤。觑一觑万种娇，笑一笑千金俊，手撒红牙流歌韵，坠梁尘遏住行云。肠断也
苏州刺史，心坚也薄东倦客，情迷也洛浦行人。
【上小楼】说甚么芳卿性纯，秋娘丰韵。多应他懒住蟾宫，潜下仙阶，谪降
凡尘。翡翠屏，锦绣ブ，包藏春信，培养出娇滴滴人身分。
【么篇】也不索莺儿探春，宾鸿传信，凭着这采笔题情，粉脸留香，索强如
织锦回纹。酒半醺，粉半匀，把情郎低问：他比那海棠花更多淹润？
【耍孩儿】玳筵开一派笙歌引，簇拥着一个娉婷玉人。舞纤腰憔瘦不胜春，
美孜孜笑脸温存。也宜教画栏干遮护着琼花蕊，锦帐幕周围着玉树春。酒捧着金
波酝，受用杀银筝象板，风流杀翠袖红裙。
【尾声】轻声度艳歌，淡妆凝素粉。东风满地残红褪，一刻千金意不肯。
傍晚游溪山第一楼
程素绚（清代）

危楼依碧水，乘兴此登临。一径寒云锁，数峰夕照沈。

瀑飞疑雨过，花落感春深。不觉暮山紫，归鸟集满林。
杂诗二十二首 其六
刘敞（宋代）

积薪莫自高，失马莫自悲。薪积常先焚，马失常复归。

人情习所近，物理岂易推。君看祸福间，纷纠如纆徽。
七月八日要阎公达承议晚酌二首 其一
郭祥正（宋代）

河桥散灵鹊，曜景逾佳期。池华延舒月，尚可倾一卮。

欲以要良宾，秋事言凄其。岁往岂再得，绿发含霜滋。

寓意不在饮，营驾君莫辞。
过莲池庵访圆明女师
徐文琳（清代）

精庐屈曲倚云根，松竹周遮不二门。顿使尘缘都洗涤，懒将世网一评论。

山花径绕名难辨，斋磬声沈日又昏。小衲坛前閒指点，赐幡曾沐大君恩。
泮水荷香
柯锡珍（清代）

苍茫曙色远凝烟，雨后空潭更洒然。鱼逐翠开惊出水，鸟衔香洒溯流泉。

花间脂粉浓还淡，叶底珠玑碎又圆。此地兴怀多逸致，好将图笔写幽玄。
题自画横披与翟伯寿
米友仁（宋代）

山中宰相有仙骨，独爱岭头生白云。壁张此画定惊倒，先请唤人扶著君。
答别季伟公
陈恭尹（清代）

十年君作归山思，预算别时无限事。及到君行既有期，匆匆不暇言文字。

君来之日父在堂，一官转侧浮山阳。危疆百战功未录，举家幸脱豺与狼。

客庭诗礼三城下，英妙年中推作者。中郎倒屐赠图书，王孙飞盖同游冶。

岂期留滞事多艰，旅榇悲凉百粤间。浈江南下分台岭，章水东流隔玉山。

四望乾坤何乃狭，西行且欲弹长铗。月中联句共星岩，雪里移舟傍高峡。

循州太守仙人徒，著书日日临丰湖。长歌短韵互赓答，争雄角胜相瑕瑜。

石楼大小闻曾陟，有石如台高百尺。登台列坐拔其梯，不是诗成归不得。

君才峻险多锐思，月胁天心未足奇。马卿善病尚能赋，原宪长贫徒尔为。

乡园昨日传消息，八叶恃君延一脉。三月谁耕墓下田，六桥已废先人宅。

因兹感叹急言旋，及此清秋理客船。章贡滩平收潦后，维扬江静刮风前。

馀杭形胜称都会，好结茅茨向郊外。鹤发慈亲倚杖看，斑衣稚子提携拜。

文章前辈几人存，继起今知有后昆。访旧不妨寻白社，怀才应复向都门。

一言为赠何容苟，况子青年余白首。昔贤汲汲惜分阴，古圣皇皇惟敬口。

时来已怆别离心，避暑贪眠又废吟。酬君长句惭牵率，莫当诗看只当箴。
虞使君示春日喜雨六绝和韵 其五
程公许（宋代）

悠悠千古意茫然，娅姹谁非倚市妍。心事相期流俗外，牵联玉海傥同编。
又和三兄见寄
赵抃（宋代）

郑重流芳信，慇勤慰远官。已欣怀袖满，仍觉齿牙寒。

置速传辞易，人遐结会难。侧身东望久，离绪转盘桓。
状元去春用杨吉州子直韵赋玉蕊诗老誖狼稽奉
钱文子（宋代）

昼揽群芳博物华，夕披众说聚萤车。
花来北固无新唱，诗到西昆有故家。
乡里孝廉流泽远，弟兄科甲缙绅夸。
盍归史观开群玉，徐步词垣判五花。
禅人请赞
释咸杰（宋代）

水黑染成，恰似真个。
据坐胡床，胡挥乱做。
三十年后，此话大行。
籍没乃翁，胶黏滞货。
除夜自石湖归苕溪·其一
姜夔（宋代）

细草穿沙雪半销，吴宫烟冷水迢迢。
梅花竹里无人见，一夜吹香过石桥。
偈倾一百六十九首
释智朋（宋代）

秋雨凄凄，秋云黯黯。
修成八万四千斧，不比寻常三五圆。
句
宋仁宗（宋代）

寒儒逢景运，报德合如何。
奉同李倅安上赋崔白沐猴杏花
葛胜仲（宋代）

空山无人春风骄，扑扑晴杏开香苞。岩深谷峻无与赏，攀枝腾踏帷飞猱。

大梁崔白旧所见，绢素落手因挥毫。巧为红艳狼籍势，扑蔌幡洒归蓬蒿。

王孙惜花有深意，预忧雨横兼风豪。故来跳触看零乱，妙思临写形无逃。

贵人锦囊旧藏贮，文闱传玩丛英髦。东平儒仙首留咏，诗价与画相争高。

直云何用辨真假，径须对此呼香醪。谁知真花却时暂，不如丹粉还坚牢。
和谢吏部铁字韵三十四首·和谢吏部
邓肃（宋代）

昔年怨声常满耳，纷纷女巫未沉水。
天教我侯慰远人，坐令盗贼化君子。
期年仁政遍人人，抚之如子不须嗔。
吏民欲欺亦不忍，出言洞见胸中真。
要图书问久已绝，人皆巧中渠宁拙。
优游黄卷有余欢，此志不回端截铁。
贤者之孝二百四十首·郭原平
林同（宋代）

忍向父母墓，前头裸袒耕。
农时每束带，犹自泣原平。
贺新郎（丁巳初度自赋）
李曾伯（宋代）

老作星沙守。问今年、平头六十，翁还知否。暑葛霜砧都历遍，还著回旋舞袖。奚所用、皤然一叟。欲觅金丹驻颜色，纵铁鞋、踏破终无有。空自诧，不龟手。

西风又近中秋候。记相将、桂华开未，月儿圆又。弧矢四方男子事，争奈灰心也久。何以报、国恩深厚。了却官痴归去好，有竹窗、蓬户生涯旧。姑一笑，付杯酒。
颂古二十一首
释正觉（宋代）

雪老大开方便路，低头却入庵中去。
老僧有眼恰如盲，却被岩头行一步。
老僧好休不肯休，依然依路去悠悠。
元来不会雪峰意，却被岩头瓮赣头。
谒先洞阳公祠追和海忠介公韵
顾湂（清代）

气节文章日月新，只今妇竖识忠臣。杖前扣马忧衔橛，阙下攀龙犯逆鳞。

九庙英灵凭议礼，千秋俎豆岂谋身。惟公尤具人伦鉴，铁网珊瑚起凤麟。
次玉笥罗提点竹间韵
邓雅（元代）

闻师卧竹阴，故我竹间寻。嵇阮平生趣，求羊太古心。

月明看凤宿，风起听龙吟。想得题诗处，毫端翠色侵。
雨後
陆游（宋代）

雨後凉生病体轻，闲拖拄杖出门行。
槐花落尽桐阴薄，时有残蝉一两声。
再题通政院王荣之八月杏花
方回（元代）

早开菖叶劝耕辰，八月繁华又一新。
旧日举人应最喜，桂闱秋报杏园春。
移居洞庭
麹信陵（唐代）

重林将叠嶂，此处可逃秦。水隔人间世，花开洞里春。

荷锄分地利，纵酒乐天真。万事更何有，吾今已外身。
送顾侍郎安抚浙东
程珌（宋代）

通明殿上紫芝仙，乞得闲身下九天。
今日都门临祖处，几人惊叹着鞭先。
杂咏一百首·孟之反
刘克庄（宋代）

弃甲争先去，收兵殿后回。
但云马不进，应自圣门来。
潘园观彭刚直公画梅
夏孙桐（清代）

虬柯拔地劲如铁，一曲晴廊贮香雪。笔痕墨晕皆不知，池畔清波照孤洁。

缟衣仙人世外姿，空山癯士岁寒节。漫向寻常枝蕊间，煮石逃禅话优劣。

自古乾坤赖清气，亦同姜桂耐含齧。魏徵妩媚真天然，始识花中有奇杰。

铜井铜坑十万株，春风过眼还斯须。屹然素壁镇山物，月夜环佩仙灵趋。

风流耆旧今销歇，梦想中兴閒岁月。挥毫点染太平春，飒爽犹疑动毛发。

我来花下停扁舟，林逋孤调惭公俦。但祝参天乔木护此画，东南半壁春长留。
送石处士序
韩愈（唐代）

河阳军节度、御史大夫乌公，为节度之三月，求士于从事之贤者。有荐石先生者。公曰：“先生何如?”曰：“先生居嵩、邙、瀍、谷之间，冬一裘，夏一葛，食朝夕，饭一盂，蔬一盘。人与之钱，则辞；请与出游，未尝以事免；劝之仕，不应。坐一室，左右图书。与之语道理，辨古今事当否，论人高下，事后当成败，若河决下流而东注；若驷马驾轻车就熟路，而王良、造父为之先后也；若烛照、数计而龟卜也。”大夫曰：“先生有以自老，无求于人，其肯为某来邪?”从事曰：“大夫文武忠孝，求士为国，不私于家。方今寇聚于恒，师还其疆，农不耕收，财粟殚亡。吾所处地，归输之涂，治法征谋，宜有所出。先生仁且勇。若以义请而强委重焉，其何说之辞?”于是撰书词，具马币，卜日以受使者，求先生之庐而请焉。

先生不告于妻子，不谋于朋友，冠带出见客，拜受书礼于门内。宵则沫浴，戒行李，载书册，问道所由，告行于常所来往。晨则毕至，张上东门外。酒三行，且起，有执爵而言者曰：“大夫真能以义取人，先生真能以道自任，决去就。为先生别。”又酌而祝曰：“凡去就出处何常，惟义之归。遂以为先生寿。”又酌而祝曰：“使大夫恒无变其初，无务富其家而饥其师，无甘受佞人而外敬正士，无昧于谄言，惟先生是听，以能有成功，保天子之宠命。”又祝曰：“使先生无图利于大夫而私便其身。”先生起拜祝辞曰：“敢不敬蚤夜以求从祝规。”于是东都之人士咸知大夫与先生果能相与以有成也。遂各为歌诗六韵，遣愈为之序云。
怀长沙
曹勋（宋代）

有若人兮眇何所，投兰袂兮江之浒。
杜蘅约席兮桂柏为宇，胡为乎终年而在兹。
前有沅湘之深水兮，后有岳麓之重阴。
聊逍遥於山阿，可以避岁寒之风雨。
颂古七首 其一 德山小参不答话。
释克勤（宋代）

大冶烹金，忽雷惊春。草木秀发，光辉日新。不费纤毫力，擒下天麒麟。

全威杀活得自在，千古照耀同冰轮。话作两橛，句中眼活。

龙头蛇尾，以指喻指。撞著露柱瞎衲僧，塞断咽喉无出气。

拟议寻思隔万山，咭嘹舌头三万里。
谭节妇丫髻潭
黎贞（明代）

铁石肝肠死即休，窦家姊妹可为俦。知心惟有潭中水，万古清清只自流。
寒食谩兴书所见二首 其一
吕诚（元代）

杨柳东风日夜颠，杏桃无语不成妍。水流竟没鸥边石，雨重浑成卵色天。

节序匆匆无可那，物情汹汹最堪怜。荒村阒寂无鸡犬，何处人来扫墓田。
郡斋水阁闲书
文同（宋代）

点点新萍帖水，濛濛乱絮萦风。尽日推琴默坐，有人池上亭中。
偈倾一百六十九首
释智朋（宋代）

一国之中，圣主最尊。
四民之中，君恩最重。
衲重居四民之外，正当今日如何报恩。
万年松顶拂云高。
矶亭
释月涧（宋代）

一亭新立雪矶头，漫向空中抛直钩。几度无风浮子动，老僧终是懒抬眸。
嘉禾百咏·百步桥
张尧同（宋代）

旧址依然在，荒墟未百年。
还分一桥水，流入几家田。
林颖叔招同宗涤楼朱伯韩叶润臣孔绣山王少鹤刘炯甫拜黄文节公生日以日问月学旅人念乡分韵得旅字
何绍基（清代）

坡翁与涪翁，生日别寒暑。涪诗令人沧，坡诗令人煦。

从来造化穷，正赖文章补。今年炎热甚，不复分子午。

遗容获瞻拜，正气满庭宇。复展冰雪文，增我神骨古。

{坜力换屰}惟我涪翁，孝友植根矩。大节是不俗，名论砭懦腐。

忧患真饱经，志事弥坚树。纵横翰墨场，岿作西江主。

最爱说茗香，还工赋笋苦。草书到神速，小词饶媚妩。

余事烂珠璧，诗心独机杼。居然黄并苏，远匹李与杜。

坡公近太白，公乎肖臣甫。自多我公去，谁复堪指偻。

六义竟寥阒，千年空仰俯。林子闽中杰，儤直天尺五。

榕坛学绪绵，左海文澜辅。何处得公像，陶庐旧摹取。

陶庐诗宗陶，向往存图谱。王孟韦柳余，宋士不得伍。

乃于双井翁，别奉瓣香炷。虽云有章列，未免分门户。

我昔使蜀州，遗趼前贤聚。两处流杯池，和诗照戎叙。

于缘盖不薄，攀仰公宜许。清风飒然至，炎气渺何所。

介雅来八人，分韵拈两语。公乎信有灵，吾其老羁旅。
出城别张又新酬李汉
李贺（唐代）

李子别上国，南山崆峒春。
不闻今夕鼓，差慰煎情人。
赵壹赋命今，马卿家业贫。
乡书何所报，紫蕨生石云。
长安玉桂国，戟带披侯门。
惨阴地自光，宝马踏晓昏。
腊春戏草苑，玉輓鸣（缺一字）辚。
绿网缒金铃，霞卷清池漘。
开贯泻蚨母，买冰防夏蝇。
时宜裂大袂，剑客车盘茵。
小人如死灰，心切生秋榛。
皇图跨四海，百姓拖长绅。
光明霭不发，腰龟徒甃银。
吾将噪礼乐，声调摩清新。
欲使十千岁，帝道如飞神。
华实自苍老，流采长倾湓。
没没暗齰舌，涕血不敢论。
今将下东道，祭酒而别秦。
六郡无剿儿，长刀谁拭尘。
地理阳无正，快马逐服辕。
二子美年少，调道讲清浑。
讥笑断冬夜，家庭疏筱穿。
曙风起四方，秋月当东悬。
赋诗面投掷，悲哉不遇人。
此别定沾臆，越布先裁巾。
西江月（相山集题作别思）
王之道（宋代）

一霎轻云过雨，半稿新绿横舟。梅花池馆暗香浮。酒入朱唇红透。

有恨尤怜别恨，多愁不惯春愁。舞余何惜更迟留。肠断断肠更后。
再游虎丘二首
陈造（宋代）

令节携壶客，当年伏虎山。
诗成云气上，人语画图间。
官作三年住，时须半日闲。
从今碧眼老，几送醉中还。
送曹能始进士北上
王稚登（明代）

风流蕴藉更才华，年少成名乍起家。
银瓮青丝吴市酒，竹炉纱帽建溪茶。
车同潘令人人果，笔似江郎夜夜花。
去觅江东二三子，帝京明月醉琵琶。
种菊
喻良能（宋代）

子猷借宅亦种竹，渊明荒径犹存菊。
九日黄英凛碎金，三冬翠干森寒玉。
亦好才围一亩宽，恨无九畹养芳兰。
聊种寒花一百本，要伴此君秋后看。
清明日作 其一
侯铨（清代）

连日阴寒乍放晴，愁边不觉是清明。漫从榆柳分新火，枉向莺花忆上京。

得失已空蕉鹿梦，浮沈聊结鹭鸥盟。宵来盼断松楸路，有泪无言对短檠。
题秀野轩图
张监（元代）

我忆天池与玉遮，幽轩水木澹清华。笙竽远振风林竹，锦绮晴连晓径花。

山罽敷床朝看雨，涧泉漱石夜分茶。番阳大篆睢阳画，不负舂陵处士家。
季春同文内翰父子陆仪部昆仲彭子孔嘉卢子式
汤珍（明代）

雾磴烟梯天上行，玉壶银榼竹间迎。
俄分人世升沉迹，转见春风浩荡情。
罥絮游丝时趁蝶，妥花深叶暗啼莺。
寺楼把酒同翘首，目送孤霞落照明。
白云先生王迥见访
孟浩然（唐代）

闲归日无事，云卧昼不起。有客款柴扉，自云巢居子。

居闲好芝朮，采药来城市。家在鹿门山，常游涧泽水。

手持白羽扇，脚步青芒履。闻道鹤书征，临流还洗耳。
踏莎行 元宵前五日
吴灏（清代）

晓日郊原，雨收还雾。春正天气也、花无数。粉光凝露，奈春寒不著。

樨花正烂漫垂芳圃。

淡月清宵，良辰笑语。立春明日是、柳金缕。闹红斗绿，到三春谁顾。

一年绻不负春游女。
春光好
王灼（宋代）

和醉梦，上峥嵘。忆娉婷。回首锦江烟一色，不分明。

翻为离别牵情。娇啼外、没句丁宁。紫陌绿窗多少恨，两难平。
虞帝陵
陈奕禧（清代）

陵寝古鸣条，平冈入望遥。殿庭二女侍，冠佩五臣朝。

府事开神禹，文思协帝尧。飨堂合乐处，仿佛奏箫韶。
书怀示友十首
陈与义（宋代）

有钱可使鬼，无钱鬼揶揄。
百年堂前燕，万事屋上乌。
微官不救饥，出处违壮图。
相牛岂无经，种树亦有书。
如何求二顷，归卧渊明庐。
曝背对青山，鸟鸣人意舒。
试数门前客，终岁几覆车。
禅人请自赞 其一
释广闻（宋代）

冷泉亭放闸，换尽时人眼睛。见山堂看云，甚处讨他巴鼻。

认得完全，是则未是。手中黑竹篦，不能打得你。胡乱三十年，全无巴鼻。

叨居六七刹，无补宗教。翻著梵志袜，疑之者多。倒用司农印，识之者少。

出岭既不能跂步玄沙，入岭又何敢追踪雪老。上人担头不堪泊蝇，也能带得。

老僧去那逢人展，似即不无。若谓起杨岐正宗，疏东涧正派，且莫谤渠好。
答安阳叔两绝
李复（宋代）

春风吹园杂花开，渐老逢春能几回。
不嫌野外无供给，一杯一杯复一杯。
送王府尹致仕
谢一夔（明代）

十年京兆播声华，引老东归托兴赊。辞阙又沾新雨露，望乡遥指旧烟霞。

壮人行色村村柳，满眼春光处处花。清暇好寻沂水乐，故庐元近仲尼家。
赞历代天师·第三十二代讳守真字遵一
白玉蟾（宋代）

鹤颈龟腮骨已仙，星坛长啸诵琼篇。
自从阙下归仙后，一枕清风几万年。
范参政书怀诗帖赞
岳珂（宋代）

当平世而概想斋坛之国士，因送客而遂及阳关之旧知。
盖拊送之思，在上弗替。
故淳熙之士夫，亦不敢一日而忘可将之奇。
斯帖之传，固未易例以近世之诗也。
枯木
释师范（宋代）

不入樵夫手，不登郢匠门。
呈麽老丘壑，且无刀斧痕。
蝶恋花·燕去莺来春又到
张元干（宋代）

燕去莺来春又到。花落花开，几度池塘草。歌舞筵中人易老。闭门打坐安闲好。败意常多如意少。著甚来由，入闹寻烦恼。千古是非浑忘了。有时独自掀髯笑。
颂古五十七首
释道昌（宋代）

仰面穿针不见天，低头拾荠不见地。
天地针芥无处安，堂堂面目眼中翳。
君不见谛当未彻在，龊人真大彩。
晚雪湖上
文同（宋代）

朔风吹雪满横湖，众鸟归栖日欲晡。
独坐水轩人不到，满林如挂暝禽图。
再书边事
张乔（唐代）

万里沙西寇已平，犬羊群外筑空城。分营夜火烧云远，

校猎秋雕掠草轻。秦将力随胡马竭，蕃河流入汉家清。

羌戎不识干戈老，须贺当时圣主明。
闻笛有忆
徐夔（清代）

江月光盈江水深，江干忽听老龙吟。谁将清夜桓伊笛，吹入山阳向秀心。

回乐峰头胡地管，洞庭波上楚人砧。天涯一种秋声急，雪满江南孤客簪。
次韵张秀才题汪叔量挹秀亭 其一
陈造（宋代）

清江如玦山如环，主人胸次自江山。寰中秀气困豪取，著亭杳霭空濛间。

碧浪明边帆影远，暖风香里林花晚。市声隐地了不闻，贪看霏烟抹层巘。

青山隐吏须已霜，带宽未用怜东阳。每来亭上小箕踞，傲睨山色挹江光。

一樽从君多暇日，更诵清诗绿人发。绝胜九衢尘雾中，金印累累客牢石。
雪
程珌（宋代）

北风传信报登平，白帝宸游堕玉英。月下草玄疑蜀客，鼎边得玉失轩明。

庄严东阁若为好，点缀南枝分外清。惟恨蔡州城北水，一池鹅鸭更无声。
看雨
苏泂（宋代）

荒池三月雨，闲看水生文。
客少苔上阶，屋老树遮门。
幽心契子綦，隐几若忘言。
莺声何从来，还思借宅闻。
猛虎行
曹丕（魏晋）

与君媾新欢。
托配于二仪。
充列于紫微。
升降焉可知。
梧桐攀凤翼。
云雨散洪池。
赠赵判官寿卿二首
曾几（宋代）

身为高帝孙，面作寒士气。
缘情德麟语，写物大年意。
青云无苏黄，何以致后世。
窗明几静间，是事且游戏。
西风
释文珦（宋代）

西风落叶间，孤客有余閒。
寒水皆归壑，秋云不离山。
鹘翻枯草去，鸦带夕阳还。
幽趣何人共，柴门只自关。
简郑高士二首
方回（元代）

忆昔西湖北，闲寻隐士庐。
水滨维舴艋。屋角认棕榈。
红出仙人酒，黄披老氏书。
写真元有约，隔岁定何如。
作雪寒甚有赋
陆游（宋代）

云暝风号得我惊，砚池转盼已冰生。
窗间顿失疏梅影，枕上空闻断雁声。
公子皂貂方痛饮，农家黄犊正深耕。
老人别有超然处，一首清诗信笔成。
得故人书
韦庄（唐代）

正向溪头自采苏，青云忽得故人书。

殷勤问我归来否，双阙而今画不如。
送鲁漕四首
吴芾（宋代）

高人本爱水云乡，揽辔登车未免忙。
连岁已陪徐孺子，今年更访贺知章。
近家上冢情何限，寻壑经丘兴更长。
只恐便归清禁去，稽山未必得徜徉。
访古村王彦高不值留竹间
翁森（宋代）

西风吹起一襟秋，遥度前村访子猷。
不见子猷空倚竹，此心犹为此君留。
樵隐诗为北平检校书吏朱廷玉赋
刘崧（元代）

上虞朱郎美如玉，昔隐负樵今食禄。抽毫晨趋北省署，归梦夜食东山麓。

朝廷徵贤图治康，岩穴搜剔无遗良。云山纵有千万叠，似子风格何由藏。

垂纶鼓刀自前古，功业终须致圭组。愿君长忆负薪时，莫羡轻肥忘勤苦。
九江赵倅新作环季亭
周紫芝（宋代）

小携樽酒作清游，寻得方壶最上头。山在断霞明处碧，江从白鸟去边流。

苦无健句争天巧，赖有新亭慰客愁。他日东南论胜地，未应只数庾公楼。
湖上
易士达（宋代）

两岸青帘箫鼓多，闲愁到此总消磨。
湖光十里平如掌，稳泛轻舟击楫歌。
存乐堂二首 其一
邓林（宋代）

堂上双亲寿且康，堂前兄弟雁排行。人生此乐由天致，应是君家世泽长。
无题
范成大（宋代）

闻道明朝送旧官，无情更鼓夜将阑。
此生见面知何日？忍泪须臾子细看。
塔儿头歌
弘历（清代）

深林大谷太古然，林有落叶谷有泉。泉渟叶积成锈水，渍泥蔓草相连牵。

草腐为壤壤生草，月长日引经霪潦。禹乘四载不敢问，付之地媪任湿湫。

高低罗列窣堵波，明驼负重愁若何。惊獐骇鹿每遁迹，猎骑纵射还得多。

南人款段忽见此，下马扶奴劳步履。岂绕舍利学苾刍，不报无道称君子。
书室揭刘元城陈了斋像以自厉
高斯得（宋代）

我昔天台游，偶得陈公像。
以公谪是邦，祠堂悬真相。
寻执宪于衡，复得划元城。
以公子孙寓，家传遗写真。
揭之书室内，朝夕得晤对。
焉能为之役，妄意他年配。
刘公色贞坚，疾惇固宜然。
陈公甚和易，排京乃敢言。
惇京为腐草，二公长不老。
汝其择于斯，庶以传不朽。
送僧省母
释智愚（宋代）

十年来往浙东西，挨得头荒露伏犀。因话编蒲米山老，不禁秋夜听莎鸡。
元宵雪作因成短句
吴芾（宋代）

天公着意作元宵，陡使新春乐事饶。
已放金莲开陆地，更疑银阙下云霄。
坐中星斗浑相照，庭下琼瑰更乱飘。
佳客莫辞通夕醉，要令来岁记今朝。
筑岁寒亭
钱时（宋代）

曲径方池竹几竿，诛茅脔石要谁看。
王侯第宅连云起，无此闲亭号岁寒。
幽壑
赛尔登（清代）

幽壑无人迹，危峦有石台。峰环疑路转，云破想天开。

急隼抟风起，惊麑见客回。临流时一啸，山鬼莫相猜。
句
梁立曦（宋代）

遗像梁朝佛。
秋日王屋道中五首 其四
薛瑄（明代）

尽日区区历险艰，山光时为破愁颜。一川霜叶翻红袖，几簇烟愁绾翠鬟。

佩玉声清秋涧急，旌幢影落暮云寒。时登绝顶看天地，元气氤氲杳霭宽。
次韵和归去来集字十首 其一
李纲（宋代）

少负丘壑志，误婴轩冕荣。刚肠难隐忍，懒性倦将迎。

学佛欣自得，谪官知物轻。悠悠势利子，千古见交情。
题无热轩
史尧弼（宋代）

饮水不救渴，利害成火攻。
那知在人世，长夏有清风。
病暍柬王君实太博
宋褧（元代）

卧病三日如三秋，时见谢程苏孟俦。环堵自疑溟涨外，高居独在阆山头。

医师胗视投苓术，文友过从遗脯脩。独怪新除齐博士，不来相问负薪忧。
葛稚川移居图为友生朱仲矩题
王逢（元代）

典午三纲紊无纪，贼奴内向伯仁死。辞徵尚蹈公以此，终托丹砂去朝市。

千年盛事传画史，野夫获睹朱氏邸。壮肩糇粮幼琴几，杖悬药瓢风靡靡。

长襦老婢手执箠，躬驱其羊羊顾子。两犍受牵头角颇，氂厖殿随亦忻喜。

公披仙经瞳炯水，琅琅馀音恍入耳。后骖夫人谢钗饵，膝上髫婴玉雪美。

句漏尚远罗浮迩，若有函关气腾紫。天丁山灵状僪佹，开凿空青洞扉启。

云霞输浆石供髓，二丽精华晨夜委。金光秀发三花蕊，飘飘上升碧寥止。

同时许迈行加砥，一门翁孙良可儗，波散豆者颡遗泚。

嗟今凡民苦流徙，落木空村泪如洗。